Lonmin-geweld: Polisie het hul 'bes gedoen' | Nuus24
Lonmin-geweld: Polisie het hul 'bes gedoen'
Lonmin-baas in hospitaal opgeneem
Lonmin-geweld maak opslae in buiteland
Johannesburg – Polisiebeamptes by die Lonmin-myn in Marikana in die Noordwes het hul bes in ‘n wisselvallige situasie gedoen, het Nathi Mthethwa, minister van polisie, se kantoor in ‘n verklaring gesê.“Die minister wil ‘n versoek aan die president rig om ‘n volledige ondersoek na hierdie hele situasie van stapel te stuur...” het Zweli Mnisi, ‘n woordvoerder, gesê.“Nou wat moet die polisie in sulke situasies doen wanneer hulle deur gewapende en hardebaard misdadigers wat die polisie vermoor, in die gesig gestaar word?”‘n Skietery het Donderdagmiddag tussen polisiebeamptes en stakende mynwerkers uitgebreek. ‘n Verslaggewer van Sapa sê hy het 18 lyke langs die nabygeleë Wonderkop-plakkerskamp gesien. Die amptelike dodetal en aantal mense wat gewond is, moet nog bevestig word.Volgens die nuusagentskap sal die polisie later ‘n inligtingsessie vir die media oor die voorval hou. Mnisi sê die polisie het aanvanklik probeer om die stakers op ‘n vreedsame wyse uitmekaar te jaag. Hy sê polisiebeamptes het eers traangas en waterkanonne gebruik, maar dit het nie gehelp nie. Politieke partye het intussen daarop aangedring dat ‘n dringende ondersoek na die skietery gehou moet word.Jackson Mthembu, woordvoerder vir die ANC, sê daar moet vasgestel word wat die konfrontasie tussen die polisie en die stakers veroorsaak het.Mthembu sê die voorval het die party geskok.“Ons is almal baie hartseer oor die geweld wat ons op die televisie gesien het,” het hy gesê.Die woordvoerder het bygevoeg dat “hierdie onwettige stakers van dag een af gewelddadig was.”“Maar, ons is nie hier om enige party te konfronteer nie... want ons het geen inligting nie.”Die ANC sê werkers mag vir hul regte veg, maar nie ten koste van mense se lewens nie.Pres. Jacob Zuma is ook baie hartseer oor die manier waarop die dispuut by die myn na die verlies van so baie lewens gelei het, het die presidensie in ‘n verklaring gesê. Hy het die geweld as “sinneloos” bestempel. Azanian People's Organization (Azapo) sê die geweld herinner sterk aan die massamoord op 21 Maart 1960 in Sharpeville, op 16 Junie 1976 in Soweto en op 17 Junie 1992 in Boipatong.Volg Nuus24 op Twitter - SAPA